Tuore tutkimus: 200 Twitter-tiliä vastuussa joka toisesta vihaviestistä – nämä 60 poliitikkoa saavat eniten vihapostia

Jari Pietiläinen

Kolmannes kuntapäättäjistä ja melkein puolet kansanedustajista tai heidän avustajistaan on ollut vihapuheen kohteena luottamus- tai virkatehtäviensä takia.

Lisäksi kaksi kolmesta päättäjästä arvioi julkisessa keskustelussa esiintyvän vihapuheen lisääntyneen viime vuosina. Tulokset käyvät ilmi tuoreesta tutkimuksesta.

– Vihapuheen taustalla voi olla impulsiivinen toiminta, mutta sitä käytetään myös tietoisesti poliittiseen painostukseen. Silloin tavoitteena on jonkun henkilön tai poliittisen näkemyksen vaientaminen, sanoo tutkija Aleksi Knuutila

Tutkimuksessa Viha vallassa – vihapuheen vaikutukset yhteiskunnalliseen päätöksentekoonselvitettiin yhteiskunnalliseen päätöksentekoon vaikuttavan vihapuheen laajuutta, luonnetta ja vaikutuksia.

Kyseessä oli ensimmäinen tutkimus Suomessa, jossa on kartoitettu vihapuheen vaikutuksia yhteiskunnalliseen päätöksentekoon.

Vihapuheella tarkoitetaan tutkimuksessa halventavia, uhkaavia tai leimaavia ilmaisuja, jotka liittyvät puheen kohteen henkilökohtaisiin ominaisuuksiin tai joiden taustalla on suvaitsemattomuus.

Lisääntyvä vihapuheheijastaa tutkimuksen mukaan poliittisen vastakkainasettelun kasvua Suomessa. Moni tutkimukseen osallistunut poliitikko koki puoluesidoksensa olevan syynä sille, että hän valikoituu vihapuheen kohteeksi.

Poliittinen vastakkainasettelu näkyy myös sosiaalisessa mediassa. Tutkimuksessa tunnistettiin 200 Twitter-tiliä, jotka ovat vastuussa puolesta kaikista poliitikoille Twitterissä lähetetyistä vihamielisistä viesteistä.

Nämä tilit ovat jakautuneet kahteen erilliseen ryhmittymään, jotka edustavat toisilleen vastakkaisia ideologisia suuntauksia. Kolme neljäsosaa vihamielisestä viestinnästä on peräisin maahanmuuttovastaisesta ryhmittymästä.

Osana tutkimusta julkaistiin myös lista niistä 60 poliitikosta, joille lähetettiin Twitterissä suuri määrä vihamielisiä viestejä vuoden 2019 eduskuntavaalien aikaan:

Tere Sammallahti KOK Petteri Orpo KOK Juhana Vartiainen KOK Tuomas Tikkanen KOK Kai Mykkänen KOK Timo Heinonen KOK Alexander Stubb KOK Atte Kaleva KOK Sanni Grahn-Laasonen KOK Henna Virkkunen KOK Elina Lepomäki KOK Antti Hakkanen KOK Petri Sarvamaa KOK Arto Satonen KOK Jocka Träskbäck KOK

Jussi Halla-Aho PS Laura Huhtasaari PS Sebastian Tynkkynen PS Jani Mäkela PS Riikka Purra PS Ville Tavio PS Olli Kotro PS Veikko Vallin PS Laura Korpinen PS Teemu Lahtinen PS Simo Grönroos PS

Maria Ohisalo VIHR Iiris Suomela VIHR Oula Silvennoinen VIHR Pekka Haavisto VIHR Mikki Kauste VIHR Emma Kari VIHR Jyrki Kasvi VIHR Yanar Ozan VIHR Satu Hassi VIHR Ville Niinistö VIHR Hannele Vestola VIHR

Li Andersson VAS Tiia Lehtonen VAS Veronika Honkasalo VAS Paavo Arhinmäki VAS Suldaan Said Ahmed VAS Anna Kontula VAS Markus Ojala VAS

Abdiraham Hussein SDP Antti Rinne SDP Mikkel Näkkäläjärvi SDP Sanna Marin SDP Hussein al-Taee SDP Antti Lindtman SDP

Mikko Kärnä KESK Juha Sipilä KESK Antti Kaikkonen KESK Lauri Nikula KESK

Sabrina Kaleva RKP

Päivi Räsänen KD

Harry Harkimo NYT